Politiets fagforening varsler gjennom avisa Politiforum at trang økonomi gjør at flere polititjenester kuttes.

Kristin Aga, leder for Oslo politiforening. Foto: Andrea Bae Nesset / NRK

– At man fysisk kan møte opp hos politiet og anmelde forhold har en stor verdi. Jeg regner med at hvis du spør Oslos befolkning, så forventer de at det er et sted de kan henvende seg hvis de har behov for det også etter klokka sju på kvelden, sier Kristin Aga, leder for Oslo politiforening.

– Hvor mange er det som bruker dette tilbudet etter klokka 19?

– Det kan ikke jeg svare på, det må nesten ledelsen svare på. Det viktige her er at det er en forventning om at man kan få tak i politiet på kveldstid uten at det er akutt behov for det.

– Må kunne levere anmeldelse på dagtid

Politimesteren i Oslo, Hans Sverre Sjøvold, sier at politivaktene er ikke mye besøkt.

Hans Sverre Sjøvold, politimester i Oslo. Foto: Øzgur Tufan / NRK

– Og det er ikke alle besøkene som vaktene har som er like viktige heller. Men det er klart, det er jo et møte mellom politi og publikum, så jeg har full forståelse for at de fyller et behov. Men det er ikke et avgjørende behov for at publikum skal få hjelp når de trenger det, sier Hans Sverre Sjøvold.

Politiet sier at vaktene har vært kvelds- og nattestengt andre perioder også.

– De som vil levere en anmeldelse kan gjøre det, men da må de jo kunne gjøre det på dagtid. Og er det alvorlig forhold så er selvfølgelig politiet tilgjengelig 24/7, sier politimesteren.

Foreløpig er det i sommer at politivaktene holdes stengt, men perioden kan bli lengre.